《故人李季常汪公干自维扬来访志喜用季常韵 其一》
明代·黎民表

中原迢递阻山河，蓬径谁知二仲过。江路正怜新涨满，风期遥指白云多。

尘中旧恨千杯失，箧底新诗几字讹。何事冥鸿招不下，肯来千里问烟萝。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。